runetrust/blame-folketinget-dk huggingface dataset:
Franciska Rosenkilde (ALT), 2023-01-19:
I Alternativet savner vi, at vi har en politisk samtale om sundhedspolitikken.
Hvad er det for en sundhedspolitik, vi ønsker at have i Danmark, som sundhedsvæsenet så kan hænge deres hat op på?
Så vi kunne i langt højere grad politisk diskutere sundhedspolitik, og der er den forebyggende indgangsvinkel i langt højere grad noget, vi ønsker, i stedet for at man altid kun har fokus på at fremskrive den kedelige udvikling og siger: Vi mangler en masse sygeplejersker.
Men hvad nu, hvis vi havde en sundhedspolitik, som gjorde, at vi ikke blev så syge?
Og min pointe i talen er, at det faktisk er vores livsstil, ikke en eller anden udefrakommende faktor, så vi kan faktisk ændre det, også politisk.
Det er vi enige i, og jeg vil sige, at i Danmark har vi jo været ambitiøse nok på hele energiområdet.
Vi mangler i Alternativets optik at være lige så ambitiøse de næste par år både i forhold til transport og landbrug.
Susie Jessen (DD), 2023-01-19:
Tak for talen.
Jeg er lige faldet over et citat fra en tale af ordføreren på folkemødet: »I fremtidens samfund vil vi i langt højere grad skulle spise den mad, der kan dyrkes på markerne og i drivhusene som korn, bælgfrugter, rodfrugter, urter, grøntsager, spirer, frø og tang.
Lad os starte med at lave den omlægning i de offentlige køkkener.«
Jeg er interesseret i at vide: Vil fru Franciska Rosenkilde gerne have, at de ældre på plejehjemmene skal have erstattet hakkebøffen med tang?
Franciska Rosenkilde (ALT), 2023-01-19:
I Alternativet mener vi helt klart, at de offentlige måltider, som jeg tror der er omkring 800.000 dagligt af i Danmark, er et glimrende sted at starte, i forhold til det, jeg var inde på før, også omkring de officielle kostråd.
Og det er, dels fordi det på den måde kan inspirere danskerne til at spise langt grønnere og langt mere sundhedsfremmende, dels fordi det er et sted, hvor der faktisk også er et marked for at drive de her nye plantebaserede fødevarer, som vi i langt højere grad skal investere i i Danmark.
Vi har jo gjort det før med økologien – også meget gennem de offentlige måltider – og det ønsker vi også i Alternativet at gøre med de plantebaserede måltider.
Susie Jessen (DD), 2023-01-19:
Jeg kan også godt lide vegetarmad; jeg har også levet som vegetar selv i et par år.
Men er det ikke noget af et indgreb i ældre menneskers frihed, at I vil til at bestemme, hvad det er, de skal spise på plejehjemmene?
Altså, det her er ældre mennesker, som er vokset op i en helt anden generation med nogle helt andre spisevaner.
Er det ikke noget af et indgreb at tvinge de her ældre mennesker til at spise på en anden måde, end de har været vant til i mange, mange år?
Franciska Rosenkilde (ALT), 2023-01-19:
Heldigvis er det her jo en udvikling, der har været i gang, og der er heldigvis mange lykkelige historier fra forskellige plejehjem, som faktisk sætter rigtig meget pris på den her omstilling til at spise mere grønt.
Det her handler ikke så meget om at tvinge noget igennem.
Det er selvfølgelig en udvikling, og det handler også om at inspirere og opmuntre til at skifte livsstil.
Og så er jeg også lige nødt til at anfægte den myte, der siger, at vi har spist helt utrolig meget kød i Danmark i mange år.
Det har vi jo ikke.
Når jeg har talt med min gamle mormor om mange af de her ting, som jeg kæmper for, så siger hun: Det var jo også sådan, vi spiste, da jeg var barn.
Der havde vi både en grøddag, og vi spiste kold mad.
Og det her med at spise ti frikadeller og tre kartofler om dagen er altså en ny udvikling.
Det er ikke noget, der kommer fra mange årtiers madkultur.
Katrine Daugaard (LA), 2023-01-19:
Tak for ordet.
Jeg er enig i, at lappeløsninger har vi nok af.
Men jeg forstår ikke helt det lighedstegn, du sætter imellem lappeløsninger og økonomisk vækst, for kræver det ikke økonomisk vækst og en stærk økonomi at skulle investere mere i den grønne omstilling, at skulle investere mere i forskning i nye teknologier, at skulle producere fødevarer med omtanke for natur og dyreliv og i det hele taget skabe teknologiske løsninger, der kan aflaste os i f.eks. sygehusvæsenet eller hjemmeplejen, når nu vi mangler sygeplejersker og sosu'er og mange andre?
Franciska Rosenkilde (ALT), 2023-01-19:
Og det vil sige, at man ikke har – som indtil nu – et ensidigt fokus på økonomisk vækst, men at man også forstår, at konsekvenserne af det er gået ud over vores natur, er gået ud over vores klima.
Det har gjort, at vi har udledt så mange klimagasser, at vi har ændret atmosfærens sammensætning.
Så det er et opgør med en tanke om, at økonomisk vækst i sig selv er godt, hvis man ikke også kigger på den menneskelige trivsel og på klodens bæreevne.
Så derfor skal tingene jo hænge sammen.
Og derfor skal der være en balance mellem flere bundlinjer – ikke kun den økonomiske.
Og det, som jeg anfægter her, er, at vi tror, at vi kan vækste os hurtigere, end kriserne accelererer.
Der er et paradigme omkring, at vi skal betale for vores omstilling, men hvis vi omstiller, så vi ikke udleder klimagasserne, så sparer vi jo både på økonomien og på klimagasserne.
Ida Auken (S), 2023-01-19:
Det glæder vi os til et samarbejde om, og vi ser frem til, at Alternativet også går ind i det her arbejde, som jeg tror er utrolig vigtigt på det her tidspunkt, hvor vi har sat målene og også virkelig er fokuseret på implementeringen.
Så jeg vil også bare kvittere for, at Alternativet godt kan se, at det er den vej, vi går ned ad nu, så vi får lavet ordene om til handling.
Martin Lidegaard (RV), 2023-01-19:
Vi synes måske, det er et gå over åen efter vand.
Backup løser vi på land med bl.a. biogas, og om 10-15 år har vi energiøer, som i sig selv er med til at stabilisere energisystemet, bl.a. ved produktion af power-to-x – altså brint.
Vi har jo Energinet DK – et system, hvis hele opgave er at få alle de her forskellige energikilder til at spille sammen og stå på mål for, at det kan vi sagtens.
Ikke alene kan vi gøre det, det vil sandsynligvis også give et af verdens billigste og mest sikre energisystemer.
Katrine Daugaard (LA), 2023-01-19:
Men vi hørte jo i hr. Martin Lidegaards tale, at vi er langt bagud i forhold til at nå de ambitiøse mål, vi rigtig gerne vil nå, og her er a-kraft jo en god og stabil og sikker løsning for at kunne nå dem forholdsvis hurtigt sammenlignet med mange andre ting.
Kunne vi ikke lade os inspirere og være åbne over for, hvad det kan?
Martin Lidegaard (RV), 2023-01-19:
Jeg må desværre korrigere, altså at det er langt hurtigere at bygge med den havvind, vi har planlagt nu, end det ville være teoretisk set at skulle bygge et a-kraftværk i Danmark.
Hvis man kigger på de tre sidste a-kraftværker, der er bygget i Europa, har det taget meget, meget lang tid, og nogle af dem er ikke engang realiseret endnu.
Så jeg tror, at hvis man spørger de fleste energieksperter, vil de sige, at den selvforsyning på energiområdet, vi skal have inden 2030, skal vi nok få.
Der, hvor den grønne omstilling virkelig halter i Danmark, er i forhold til omlægningen til grøn fjernvarme, det er transportområdet, og det er landbrugsområdet.
Energiområdet har vi sådan set styr på, hvis bare vi kunne få lavet den grønne fjernvarme om.
Nick Zimmermann (DF), 2023-01-19:
Er Radikale med på at lave et fuldstændigt og totalt forbud mod, at de her styrer kan være med til at finansiere moskébyggeri i Danmark i fremtiden?
Martin Lidegaard (RV), 2023-01-19:
Jeg har i hvert fald ikke særlig meget sympati over for de fonde i nogle af de mere fundamentalistiske lande, som finansierer nogle ret ekstreme skoler og moskéer rundtomkring i verden, og som ikke gør meget godt for stabiliteten, ikke mindst i det nordafrikanske område.
Jeg skal ærlig talt sige, at jeg da mener, at vi har indført en eller anden form for regulering på det område for nogle år siden, som vi også var med til at støtte.
Men det står ikke krystalklart for mig, hvad det var, for nu at være helt ærlig.
Det kan jeg simpelt hen ikke huske.
Nick Zimmermann (DF), 2023-01-19:
Tak for det.
Det er rigtigt, at der før har været en regulering af det, men desværre er det stadig væk noget, der foregår derude.
Jeg ved jo, at der har været nogle af ordførerens partifæller, i hvert fald i valgkampen, der har ment, at nogle af reglerne for at opnå statsborgerskab simpelt hen har været for strenge.
Hvad er det for nogle krav, som Radikale godt kunne tænke sig at lempe på i forhold til at opnå et dansk statsborgerskab?
Skal det være så langstrakt, som man eksempelvis har gjort det i lande som Sverige, Frankrig, Belgien, eller er det en anden model, vi skal se ind i ifølge Radikale?
Martin Lidegaard (RV), 2023-01-19:
Altså, hvis børn er vokset op i Danmark, ikke har begået nogen form for kriminalitet, og de bliver 18 år, så synes vi sådan set, er det fair, at de får et statsborgerskab.
Men det betyder bl.a., at man ikke kan stemme, når man bliver 18 år, og da man alligevel bliver boende i Danmark uanset hvad, fordi man jo har permanent ophold, så synes vi også, det giver mening, at man får de demokratiske rettigheder, der følger med.
Og så synes vi, at ægtefæller til danske statsborgere skal stilles lettere.
Ida Auken (S), 2023-01-19:
Mange tak, og tak for talen.
Det er jo dejligt, at Alternativet altid har fokus på klima.
Den tidligere socialdemokratiske regering lavede 75 grønne aftaler, der bringer os tre fjerdedele af vejen til klimamålet, og den her regering har jo så fokus på at gøre alle de aftaler til virkelighed.
Vi har bl.a. lavet en national energikrisestab, som skal sørge for, at vi får udbygget fjernvarmen.
Hvad mener Alternativet om NEKST og om den her idé med virkelig at få rykket på implementeringen?
Franciska Rosenkilde (ALT), 2023-01-19:
Tak til fru Ida Auken for spørgsmålet.
Alternativet bakker meget op om, at vi går fra kun at have mål til også at skabe handling, og en af mine pointer med det at gå fra den fossile tidsalder til den bæredygtige tidsalder handler jo også om infrastrukturen.
Og noget af det, der har været problemet med den tidligere regering er, at infrastrukturen til den vedvarende energi ikke har været langt nok fremme.
Altså, vi har simpelt hen været for langsomme.
Så vi bakker fuldstændig op om at få mere infrastruktur til den vedvarende energi.
Katrine Daugaard (LA), 2023-01-19:
Jeg vil gerne sige tak til hr. Martin Lidegaard for at sætte fokus på klimaet.
Som Radikales formand selv fik at vide tidligere på dagen, er det også noget, som Liberal Alliance er meget ambitiøs omkring, og derfor er det en glæde at høre om udbygning af vind og sol og de her ting, som vores to partier i hvert fald er enige om.
Det, som jeg savner at høre noget mere om, er backuppen til sol og vind, for det er jo en ustabil energikilde, i forhold til at vi har energi, som vinden blæser eller solen skinner.
I LA ønsker vi jo at nedsætte en Niels Bohr-kommission, hvor vi sammen kan kigge på mulighederne for a-kraft i Danmark.
Hvordan stiller Radikale sig til sådan et forslag?
Mai Villadsen (EL), 2023-01-19:
Tak til ordføreren for ikke bare at tale overfladisk om de her unge mennesker, men faktisk tale om dem, for de er forskellige og har forskellige udfordringer og grunde til ikke at være i uddannelse eller på arbejdsmarkedet, og som Danske Handicaporganisationer jo også har påpeget, har rigtig mange af dem et handicap.
Derfor mener jeg også, at vi skal skabe nogle mere fleksible uddannelser, hvor der på erhvervsskolen selvfølgelig skal være plads til, at man kan tage sin uddannelse på lidt længere tid, og hvor der kommer langt flere autismelinjer på uddannelsesinstitutionerne, som der jo er kø til nu, hvilket betyder, at nogle unge mennesker simpelt hen mister motivationen eller må sidde og vente alene derhjemme uden kontakt til verden, selv om de har så meget, de gerne vil.
Jeg synes også, det er rigtig vigtigt at huske de unge, som har været igennem et kræftforløb, og som vi kan se i statistikkerne jo simpelt hen for rigtig manges vedkommende ikke får en uddannelse, selv om de rigtig gerne vil.
Jeg tror, der er meget, vi skal gøre, og jeg tror, vi skal give mere plads til dem i uddannelsessystemet.
Matilde Powers (S), 2023-01-19:
Tak for svaret.
Jeg har ikke flere spørgsmål.
Maria Durhuus (S), 2023-01-19:
Tak for ordet.
Jeg tillader mig at dreje vinklen en lillebitte smule.
Klima- og biodiversitetskrisen er jo nok en af vor tids største udfordringer, og jeg er ret sikker på, at vi deler det synspunkt med ordføreren og Enhedslisten.
Hvad tænker ordføreren om regeringens forslag om at indføre en naturlov, som skal sikre 30 pct. beskyttet natur i Danmark?
Er det noget, vi kan samarbejde om på tværs?
Mai Villadsen (EL), 2023-01-19:
Tak til fru Maria Durhuus for spørgsmålet.
Jeg tror måske, fru Maria Durhuus er kommet til at love lidt for meget på vegne af sit parti, men hvis det er sandt, at Socialdemokratiet nu, efter at vi i mange år har prøvet at presse dem til det, vil have, at der i Danmark skal være 30 pct. beskyttet natur, jamen så er jeg jublende lykkelig i dag.
For den tidligere miljøminister sagde i hvert fald mange gange til os: Arh, der er ikke lige helt plads til det i Danmark, men vi vil jo gerne bidrage til EU's målsætning om, at der på EU-plan skal være 30 pct. beskyttet natur og 10 pct. strengt beskyttet natur.
Jeg er glad for, at regeringen har sagt, at man vil det på havområdet, men man har jo ikke bekendt sig til det på land endnu, og det håber jeg at ordførerens spørgsmål er udtryk for, for vi har så meget behov for at give mere plads til naturen.
Det vil jeg virkelig håbe vi kan være fælles om.
Så vi ser meget frem til arbejdet med en naturlov.
Det er jo noget, vi i fællesskab med SF og Alternativet har kæmpet meget, meget hårdt for.
Nu håber jeg også, at den bliver reelt ambitiøs.
Maria Durhuus (S), 2023-01-19:
Tak for svaret.
Jeg glæder mig til samarbejdet.
Jeg har ikke yderligere spørgsmål.
Mai Villadsen (EL), 2023-01-19:
Tak til ordføreren.
Det er vist, hvad man kan kalde et ledende spørgsmål, men ikke desto mindre et fuldstændig afgørende emne.
Vi har jo i fællesskab i SF og Enhedslisten og sammen med De Radikale presset rigtig hårdt på for, at vi fik det her 2025-mål, fordi det er så vigtigt, at vi ikke bare udskyder klimahandling til langt, langt ude i fremtiden og håber på det bedste, men at vi faktisk får gjort noget nu og her.
Der er ikke lang tid til, at vores 2025-mål skal nås, og jeg håber – det ved jeg også SF gør – at det ikke bare bliver i det lave, men i det høje spænd, at vi faktisk får nogle CO 2 -reduktioner her på den korte bane, og derfor må jeg da godt nok tænke, at den nye klimaminister må have meget sved på panden, hvis det mål skal nås.
Derfor mener jeg, det er alt for sent, at regeringen først har lagt op til at drøfte det her med Folketinget i april.
Signe Munk (SF), 2023-01-19:
Jeg kan starte med at bekræfte ordføreren i, at vi er i 2023, nemlig i januar 2023.
Så ja, der er ret kort tid til 2025; det er ikke mange nytårsaftener.
Derfor vil jeg høre, om ordføreren er klar til at danne en grøn alliance med SF og de andre partier uden om regeringen, der vil, og presse på for, at vi altså når i mål med 2025-målet, også mere end bare lige at komme over 50 pct.
Mai Villadsen (EL), 2023-01-19:
Ja, jeg mener, det var fru Signe Munk, der på et møde med klimaordførerne for nylig sagde, at vi jo skulle over den grænse med en vis legemsdel over vandskorpen, og det er jeg meget enig i.
Susie Jessen (DD), 2023-01-19:
Tak for ordet.
Jeg vil også bare gerne lige starte med at kvittere for det rigtig gode samarbejde, som vi har haft på tværs af partierne omkring store bededag.
Jeg synes, det er enormt vigtigt, at vi står sammen, når der er en pistol for panden, og at vi så modarbejder det, så det vil jeg rigtig gerne kvittere for over for Enhedslisten.
Der har også været meget uventet kærlighed den seneste tid på kryds og tværs her på Borgen, og derfor har jeg også lidt lyst til lige at snakke om den kærlighed, som der måske ikke er, når det gælder gården , altså landbruget.
Jeg kan jo forstå, at Enhedslisten – det har I jo sagt flere gange – vil halvere animalsk produktion i Danmark, og det kan jo især komme til at gå ud over landdistrikterne, hvor de her arbejdspladser jo primært ligger.
Så jeg vil egentlig gerne spørge fru Mai Villadsen: Hvordan har du det med, at det her kan komme til at få stor betydning for landdistrikterne, som er så skrøbelige i forvejen, altså at der kan være så mange arbejdspladser, der risikerer at forsvinde på grund af CO 2 -afgifter?
Signe Munk (SF), 2023-01-19:
Tak for en rigtig god tale, og særlig synes jeg det var rørende at høre ordføreren sætte ord på den forfærdelige situation, som der er rigtig mange børnefamilier på kontanthjælp, der står i.
Det er ikke det, jeg vil spørge ordføreren til; det er til klimapolitikken.
Det er jo en regering, der påstår, at den er meget, meget klimaambitiøs – og lad os få det at se i virkeligheden, har jeg personligt tænkt.
Den første klimaeksamen, der kommer, er for mig at se 2025-målet
Derfor vil jeg bare høre, om ordføreren føler sig betrygget i, at regeringen vil nå det 2025-mål med den politik, eller mangel på samme, der bliver lagt for dagen.
Matilde Powers (S), 2023-01-19:
Tak for det.
Noget af det, der optager mig og regeringen rigtig meget, er jo vores næsten 45.000 unge, som står uden for uddannelse og job.
Ca. 40 pct. af de her unge har et fysisk eller et psykisk handicap.
Jeg kender selv flere af dem.
En af dem er en ung fyr fra Farum, som nu i 4 år har forsøgt at få et job.
Han er rigtig dygtig til it, men der er ikke nogen arbejdsplads, der har lukket ham ind, fordi han har autisme.
En anden er Tobias, som lige nu er i fare for at falde ud af uddannelsessystemet.
Han har men efter flere hjernetumorer, som gør, at han har brug for mere ro, end vi andre har, men han kan ikke få lov til at tage sin uddannelse på nedsat tid.
Det er rigtig trist
Er det et emne, som Enhedslisten kunne have lyst til at samarbejdet med regeringen om?
Og hvor ser Enhedslisten at der kunne findes løsningsforslag til den her udfordring?
Mai Villadsen (EL), 2023-01-19:
Jeg tror, der er rigtig mange ting, som skal gøres.
Noget handler sådan set om det liv, du kan få efter, altså at du får et værdigt arbejdsliv, hvor du ikke skal slides ned til sokkeholderne, mens noget andet handler om, tror jeg, at det lidt er et lettere valg for nogle at vælge en gymnasial ungdomsuddannelse, fordi man ikke i en meget tidlig alder skal blive så specifik på, hvad man skal.
Derfor må jeg sige – og det her er meget for egen regning, for det er noget, vi diskuterer i Enhedslisten – at jeg er lidt besnæret af den tanke, man har hos Danske Erhvervsskoler og -Gymnasier og hos nogle erhvervsorganisationer, om måske at se på en fælles indgang til ungdomsuddannelserne.
Men vi er åbne for at diskutere det her, for der er bestemt udfordringer og meget mere, vi kan gøre.
Kim Edberg Andersen (NB), 2023-01-19:
Tusind tak for en god tale fra ordføreren.
Og det kan godt være, fordi jeg er en af de nye, der er blevet henvist så meget til i dag, at jeg måske hørte forkert, da jeg hørte, at Venstre var lidt i tvivl om, hvor Venstre var politisk.
Og jeg kan jo så tilslutte mig, hvis det er tilfældet.
Det er jeg også meget i tvivl om herovrefra.
Til gengæld er jeg jo heldigvis så ny, at jeg sidder en dag som i dag og bliver klogere på det med, at folk ikke siger det, de mener, og snakker meget udenom.
Og jeg vil jeg godt rose en af ordførerens partifæller, hr. Pelle Dragsted, som jeg om nogen er politisk uenig med, men som – ligesom jeg selv – siger sin mening rent ud Så skal vi ikke bare gøre det her på jysk og sige: Er ordføreren enig i, at det er et angreb på den danske model at afskaffe store bededag i den form, den har nu?
Og er ordføreren enig i, at vi skal have den her afskaffelse til en folkeafstemning?
For vi har jo hørt, at regeringen har været ude at sige, at den ikke kan være magtfuldkommen, hvis den har et flertal.
Og så kan man vel ikke frygte at have en afstemning?
Mai Villadsen (EL), 2023-01-19:
Tusind tak for spørgsmålet.
Selv om Enhedslisten og Nye Borgerlige jo nærmest kan beskrives som nat og dag, tror jeg, at vi har en ting tilfælles, og det er at tale meget lige ud af posen.
Vi taler ærligt om vores politik.
Ja, nu ved vi jo snart ikke, hvad de skal finansiere.
Men man vil afskaffe en fridag for folk.
Den ærlighed synes jeg klæder folk i politik.
Derfor mener jeg også, at fordi befolkningen ikke har fået det forelagt i en valgkamp og ikke har haft en mulighed for at tage stilling til det, bør den selvfølgelig få lov at blive spurgt nu.
Det er derfor, vi har den paragraf.
Den skal ikke misbruges, men her bør den bruges.
Kim Edberg Andersen (NB), 2023-01-19:
Nu er jeg faktisk ikke sikker på, jeg havde trykket mig ind, så jeg har faktisk ikke mere at sige til ordføreren, ud over at jeg glæder mig til samarbejdet med Enhedslisten fremover på de felter, hvor vi kan være enige.
Og ofte er det nok finansieringen, der skiller os, men holdningen til at hjælpe de svageste i samfundet ved jeg vi deler.
Peter Kofod (DF), 2023-01-19:
Tak for det, og tak for det gode samarbejde med Enhedslisten her over det sidste stykke tid.
Det er vi glade for.
Det, jeg vil spørge ordføreren om, er noget lidt andet.
Altså, sagt ligeud er det jo rigtig glædeligt, at danskerne lever længere og længere, men der er også nogle begrænsninger for, hvor længe store grupper af danskere kan blive på arbejdsmarkedet, altså hvor længe man fysisk og psykisk kan holde til at være på arbejdsmarkedet.
Og derfor er vi bekymret for, at vi ser en stadig stigende pensionsalder, og at der er nogle grupper i samfundet, der simpelt hen ikke vil have mulighed for at nyde deres alderdom og løfte deres børnebørn og leve et normalt aktivt liv som senior.
Og der vil jeg gerne høre, hvad Enhedslisten har gjort sig af tanker om det, der står i regeringsgrundlaget, og den generelle diskussion, der er, om tilbagetrækning.
Mai Villadsen (EL), 2023-01-19:
Tak til hr. Peter Kofod for at bringe et emne op, som betyder noget for rigtig mange mennesker, og som vi diskuterer for lidt på Christiansborg.
For der er jo et meget stort flertal herinde, som har besluttet sig for, at når levealderen stiger, jamen så stiger pensionsalderen også.
Og det kan blive meget farligt for mange mennesker ude i fremtiden, fordi der er nogle, som jo ikke får et særlig værdigt pensionsliv efter arbejdslivet.
Som en renovationsmedarbejder sagde til mig for ikke så længe siden: Vi skal jo nærmest begrave vores kolleger, meget kort tid efter at de er gået på pension, og det bliver kun værre.
Så det er bekymrende.
Og der ved jeg, at vi i Enhedslisten og i Dansk Folkeparti deler en vision om, at vi skal gøre det bedre, for det er ikke noget, man kan være tjent med.
Så vil jeg sige i forhold til regeringsgrundlaget, at jeg bliver særlig bekymret over passagen om seniorpensionen, som jeg også talte om i min tale.
Og nu har jeg ikke mere tid til at svare.
Peter Kofod (DF), 2023-01-19:
Ordføreren får heldigvis muligheden igen, for der er jo en runde mere.
Det, jeg vil spørge om, er konkret: Vil Enhedslisten være med til at lægge et loft over, hvor høj pensionsalderen må være?
Mai Villadsen (EL), 2023-01-19:
Enhedslisten går bestemt ind for at lave et loft over den stigende pensionsalder, og det håber jeg vi kan danne et samarbejde om.
Det rækker jo ikke lige til 90 mandater blandt os, men jeg håber, vi kan få flere med.
I sidste valgperiode lavede vi jo Arnepensionen i fællesskab.
Jeg håber også, at vi i fællesskab i den her periode kan være sammen om at værne om den seniorpension, som den her regering nu vil afskaffe.
Kim Aas (S), 2023-01-19:
Tak for ordet.
Unge og uddannelse fylder jo rigtig meget i regeringsgrundlaget.
I Danmark er det fortsat sådan, at et flertal af unge vælger en gymnasial uddannelse efter endt grundskoleforløb og for få vælger en erhvervsuddannelse.
Regeringen ønsker at styrke erhvervsuddannelserne markant i den her kommende periode.
Er det noget, man i Enhedslisten bakker op om?